b'\n_START_ARTICLE_\nJesper Pettersson\n_START_SECTION_\nSeuraura\n_START_PARAGRAPH_\nPettersson on Flemingsbergs IK:n kasvatti. H\xc3\xa4n jakoi kaudella 2008\xe2\x80\x932009 J18-junioreiden II-divisioonassa joukkueensa sis\xc3\xa4isen pistep\xc3\xb6rssin voiton Patrik Undinin kanssa tehoilla 6+7=13. Kaudella 2009\xe2\x80\x932010 Pettersson oli J18 Elitiss\xc3\xa4 Flemingsbergin tehokkain puolustaja tehoilla 6+7=13. Kaudeksi 2010\xe2\x80\x932011 h\xc3\xa4n siirtyi Link\xc3\xb6pings HC:n J18-junioreihin. Pettersson valittiin kauden p\xc3\xa4\xc3\xa4tteeksi J18 Allsvenskanin parhaaksi puolustajaksi. Kaudella 2011\xe2\x80\x932012 h\xc3\xa4net nimettiin seuran J20-junioreiden varakapteeniksi. Pettersson voitti kauden p\xc3\xa4\xc3\xa4tteeksi J20 SuperElitin mestaruuden._NEWLINE_Elokuussa 2012 Pettersson teki Link\xc3\xb6pingin kanssa kaksivuotisen Elitserien-sopimuksen. H\xc3\xa4n pelasi kaudella 2012\xe2\x80\x932013 liigassa 14 runkosarjaottelua tehopistein 1+2=3. Pettersson teki Elitserien-debyyttins\xc3\xa4 6. lokakuuta 2012 vieraissa HV71:t\xc3\xa4 vastaan. H\xc3\xa4nen Elitserien-uransa avausmaali syntyi Petterssonin kuudennessa ottelussa 22. marraskuuta 2012 Timr\xc3\xa5 IK:ta vastaan. H\xc3\xa4nen osumansa j\xc3\xa4i Link\xc3\xb6pingin 5-2-voittoon p\xc3\xa4\xc3\xa4ttyneen ottelun ratkaisumaaliksi. Pettersson ker\xc3\xa4si ottelusta teholukeman +2. H\xc3\xa4n pelasi kauden aikana my\xc3\xb6s yhden European Trophy -ottelun. Pettersson pelasi suurimman osan kaudestaan Link\xc3\xb6pingin J20-junioreissa, joiden varakapteenina h\xc3\xa4n toimi. Pettersson edusti joukkuetta my\xc3\xb6s Junior Club World Cupissa, joka p\xc3\xa4\xc3\xa4ttyi pronssiin. H\xc3\xa4n oli tehoilla 4+4=8 turnauksen tehokkain puolustaja ja jakoi pistep\xc3\xb6rssin toisen sijan kolmen muun pelaajan kanssa edell\xc3\xa4\xc3\xa4n vain OHL-joukkue Sudbury Wolvesin Josh Leivo. Petterssonin varsinainen SHL:n (ent. Elitserien) tulokaskausi 2013\xe2\x80\x932014 toi h\xc3\xa4nelle 48 runkosarja- ja kolmessa playoff-ottelussa yhden sy\xc3\xb6tt\xc3\xb6pisteen._NEWLINE_Philadelphia Flyers varasi "yli-ik\xc3\xa4isen" (20 vuotta) Petterssonin seitsem\xc3\xa4nnell\xc3\xa4 kierroksella 198. pelaajana NHL:n varaustilaisuudessa 2014. H\xc3\xa4n teki jo saman kes\xc3\xa4n hein\xc3\xa4kuussa seuran kanssa kolmivuotisen tulokassopimuksen. Pettersson pelasi kauden 2014\xe2\x80\x932015 kokonaan AHL-joukkue Lehigh Valley Phantomsissa, jossa tulokaskausi toi 51 runkosarjaottelussa tehot 2+5=7. Kauden 2015\xe2\x80\x932016 h\xc3\xa4n pelasi suurimmaksi osaksi ECHL-joukkue Elmira Jackalsissa. Otteluita Phantomsissa Petterssonille kertyi 24. Kauden 2016\xe2\x80\x932017 h\xc3\xa4n pelasi kokonaan Jackalsissa._NEWLINE_Kaudeksi 2017\xe2\x80\x932018 Pettersson palasi kotimaahansa ja siirtyi kaksivuotisella sopimuksella Djurg\xc3\xa5rdens IF:\xc3\xa4\xc3\xa4n.\n_START_SECTION_\nMuuta\n_START_PARAGRAPH_\nPetterssonin isoveli Sebastian on pelannut hy\xc3\xb6kk\xc3\xa4\xc3\xa4j\xc3\xa4n\xc3\xa4 Ruotsin alemmissa sarjoissa.'